**בס"ד**

**פרשת כי-תצא**

**אנו קוראים בפרשתנו על החובה לשים מעקה בביתו של אדם. "כי תבנה בית חדש ועשית מעקה לגגך, ולא תשים דמים בביתך כי יפול הנופל ממנו (כ"ב, ח').**

**במדרש חכמים בספרי למדו מהפסוק שמצוות בניית המעקה מורכבת משתי מצוות, מצוות עשה לבנות את המעקה, שנאמר: "ועשית מעקה לגגך", ומצוות לא תעשה, הקובעת שכל זמן שהניח את הבית ללא מעקה, לא רק שביטל מצווה אלא עובר בזה על איסור תורה, שנאמר: "ולא תשים דמים בביתך". וכן פסק השולחן-ערוך (חו"מ תכ"ז, ו'), שכל המניח גגו בלא מעקה, ביטל מצוות עשה ועבר על לא תעשה.**

**ואומר ספר החינוך מצווה תקימו: "משורשי המצווה, לפי שעם היות השם ברוך הוא משגיח בפרטי בני אדם ויודע כל מעשיהם וכל אשר יקרה להם טוב או רע בגזרתו ובמצוותו לפי זכותן או חיובן, וכעניין שאמרו זיכרונם לברכה: {חולין ז', ע"ב} אין אדם נוקף אצבעו מלמטה אלא אם כן מכריזין עליו מלמעלה, אף על פי כן צריך האדם לשמור עצמו מן המקרים הנהוגים בעולם, כי האל ברא עולמו ובנאו על יסודות עמודי הטבע, וגזר שיהיה האש שורפת והמים מכבין הלהבה, וכמו כן יחייב הטבע שאם תיפול אבן גדולה על ראש איש שתרוצץ את מוחו או אם ייפול האדם מראש הגג הגבוה לארץ שימות, והוא ברוך הוא חנן גופות בני אדם וייפח באפיו נשמת חיים בעלת דעת לשמור הגוף מכל פגע ונתן שניהם הנפש וגופה בתוך גלגל היסודות והמה ינהגום ויפעלו בם פעולות. ואחר שהאל שעבד גוף האדם לטבע, כי כן חייבה חכמתו, מצד שהוא בעל חומר, ציווהו לשמור מן המקרה, כי הטבע שהוא מסור בידו יעשה פעולתו עליו אם לא ישמר ממנו... ואמנם יהיו קצת מבני אדם אשר המלך חפץ ביקרם לרוב חסידותם ודבקות נפשם בדרכיו ברוך הוא, המה החסידים הגדולים אשר מעולם אנשי השם כמו האבות הגדולים והקדושים והרבה מן הבנים שהיו אחריהם כמו דניאל חנניה מישאל ועזריה ודומיהם, שמסר האל הטבע בידיהם."**

**מסביר** [**ספר החינוך**](http://he.wikipedia.org/wiki/%D7%A1%D7%A4%D7%A8_%D7%94%D7%97%D7%99%D7%A0%D7%95%D7%9A) **שעל פי הדרכת התורה יש להיזהר ש"לא נסכן את נפשותינו. ובכל דבר יש להתנהג לפי חוקי הטבע "כי האל ברא עולמו ובנאו על יסודות עמודי הטבע, וגזר שתהיה... או אם ייפול האדם מראש הגג הגבוה לארץ שימות; והוא ברוך הוא חנן גופות בני אדם וייפח בהם נשמת חיים - בעלת דעת לשמור הגוף מכל פגע..." "ואחר שהאל שיעבד גוף האדם לטבע... ציווהו לשמור מן המקרה, כי הטבע שהוא מסור בידו יעשה פעולתו עליו אם לא ישמר ממנו"- הקב"ה ברא את האדם בעל שכל על מנת שיוכל לקבל החלטות ולשמור על גופו, אחרת ה"טבע" יעשה את שלו.**

**ואכן כך פוסק הרמב"ם בהלכות רוצח ושמירת נפש, פרק י"א, ד'-ו': "אחד הגג ואחד כל דבר שיש בו סכנה וראוי שייכשל בו אדם וימות, כגון שהייתה לו באר או בור בחצרו בין שיש בהן מים בין שאין בהן מים--חייב לעשות להן חוליה גבוהה עשרה טפחים, או לעשות לה כסוי כדי שלא ייפול בה אדם וימות. וכן כל מכשול שיש בו סכנת נפשות--מצות עשה להסירו ולהישמר ממנו ולהיזהר בדבר יפה יפה, שנאמר "הישמר לך ושמור נפשך" (דברים ד', ט'). ואם לא הסיר, והניח המכשולות המביאין לידי סכנה--ביטל מצות עשה, ועבר על "לא תשים דמים" (דברים כ"ב, ח'). הרבה דברים אסרו חכמים מפני שיש בהם סכנת נפשות; וכל העובר עליהן ואמר הריני מסכן בעצמי ומה לאחרים עליי בכך, או איני מקפיד על כך--מכין אותו מכת מרדות".**

**ומסביר רש"י את הקשר שבין המצוות שבפרשתנו: "אם קיימת מצוות שילוח הקן סופך לבנות בית חדש ותקיים מצוות מעקה, שמצווה גוררת מצווה, ותגיע לכרם ושדה וכו'". ואף על פי שראוי זה ליפול "אעפ"כ לא תתגלגל מיתתו על ידך, שמגלגלין זכות ע"י זכאי וחובה על ידי חייב."**

**על האדם לדאוג שלא יתגלגל על ידו נזק, גם בעודו קונה בית חדש, עליו לדאוג להסיר נזק מן הסובבים אותו.**

**החיד"א זצ"ל הסביר פסוק זה באופן נפלא הקשור לימים הנוראים ולחודש אלול. בחודש זה, חודש אלול, על האדם לערוך לעצמו חשבון נפש, לתקן את עצמו ו"לבנות בית חדש". אך למרות שהאדם משתדל לתקן את עצמו, עליו לעשות "מעקה" לגגו. על האדם לחזק את ביתו על ידי "מעקה" שהם הגדרות והסייגים שיקבל האדם על עצמו, על מנת שיישאר בדרגתו ולא ישוב לחטאו.**

**אדם אשר אינו שומר על עצמו, איננו גודר עצמו בסייגים, ימצא את עצמו נופל, ונראה הוא כאדם העומד בקצה הגג אשר אפילו רוח מצויה יכולה בנקל להפילו.**

**עלינו לזכור כי נמצאים אנו בדור אשר בכל יום עלולים אנו להיכשל ולהתדרדר אף בלי שנרצה בכך לולא נעמיד עצמנו עם גדרות מוצקות מול אותן רוחות המנשבות עלינו ומנסות לשבור את רוחנו.**

**"ועשית מעקה לגגך" - הראש, המוח הוא המקום הגבוה ביותר באדם ועל כן הוא נקרא "גג". על האדם לשמור את מוחו נקי מהרהורי עבירה ולנצל את מחשבתו לתורה ולעבודת ה'. עלינו להיזהר מלחיות על פי דמיונות שווא שמהם בסופו של דבר לא יישאר כלום.**

**ומספר הבן איש חי (בספרו "עוד יוסף חי"): "מעשה באדם שהיה רגיל לצאת לכפר של ערבים על מנת לקנות מהם ביצים ותרנגולים אשר אותם היה מוכר בשוק, ומרווח זה היה מתפרנס בכל שבוע. יום אחד, כאשר נשא אדם זה על ראשו סל עם כאלף ביצים וגם נשא שתי אגודות של תרנגולים על כתפיו, חשב בליבו על רעיון: "מדוע סוחב אני את הביצים על ראשי, והתרנגולים על כתפיי, יגע אני כל-כך הרבה ובסוף הרווח הוא כל-כך מועט מוטב כי במקום שאמכור הביצים והתרנגולים אטפל בגידולם בעצמי." והנה דמיין לו האדם לעצמו כיצד מושיב הוא את התרנגולים על הביצים, ומכל ביצה בוקע לו אפרוח אחד כעבור כעשרים ימים כבר יהיו לו כעשרים אלף תרנגולים מאלף הביצים שיש לו, ושוב מהתרנגולים יצאו אפרוחים נקבות אשר גם הם יתנו לו אלף ביצים ביום אחד וכך אושיב אני אלפי אפרוחים על אלפי ביצים וכך הוסיף ודמיין לעצמו כי יוצא הוא לשוק ומוכר כל אפרוח בדינר אחד וכבר נעשה הוא עשיר גדול ובידו אלפי דינרים. "מהכסף שארוויח, אקנה צמר ואשלח אותו ללונדון, ושם יקנו את הצמר ביוקר, לאחר מכן אחזור למדינתי ואקנה שוב צמר ואמכור שוב בלונדון וחוזר חלילה" – דמיין לעצמו. המשיך האדם לדמיין כיצד מהכסף הרב שהרוויח קנה פונדק, גנות ופרדסים ואף כמה חנויות לשכירות. וכעבור זמן לא רב נעשה לאחד מעשירי העולם. מרוב עושרו ודאי ימונה הוא לנשיא הקהילה ויהא מוזמן לכל כינוס ומסיבה שיערוך המלך למקורביו. תוך כדי כך התחיל לדמיין כיצד מגיע הוא אל המלך ומשתחווה למלך כשבא לברכו ליום הולדתו. והנה ניסה האדם להתאמן בכריעת חצי גופו תוך כדי הדמיון, ואז נפל הסל מלא הביצים שהיה על ראשו ונשתברו הביצים ואף חלק מן התרנגולים מתו. לקול נפץ הביצים, הקיץ מדמיונו והבין את גודל ההפסד אשר אירע לו מתוך ששקע בדמיונות שווא."**

**ואם ישאל האדם כיצד הוא יכול לשלוט על מחשבותיו, הרי לכאורה נראה שהדבר אינו בידיו? ניתן להסביר זאת ע"י הסיפור הבא: "יהודי אחד בא אל המגיד ממעזריטש, והתאונן בפניו שאיננו יכול לטהר את מוחו ממחשבות לא טובות והרהורים רעים, שנכנסים אליו בעל כורחו ומבלבלים אותו, ושאל בעצתו איך אפשר להתגבר על הרהורים רעים? המגיד לא השיב לו על שאלתו, וציווהו לנסוע אל הצדיק רבי זאב מז’יטומיר. הלך האיש לאותו כפר וכשבא לביתו של ר’ זאב כבר היה לילה, והבית היה סגור וכל החלונות מוגפים. דפק האיש על הדלת, ואיש לא פתח לו. המתין זמן מה, ודפק שוב על הדלת, ושוב אין פותחים לו. האיש החל לקרוא בקול ולצעוק שיפתחו לו אך אין קול ואין עונה. כך נשאר בחוץ עד אור הבוקר. והנה בבוקר פתחו לו את הדלת, והוא נכנס והתאכסן שם כמה ימים, ור’ זאב אינו שואל אותו מאומה על מטרת בואו. תמה האיש בלבו: מדוע שלח אותי המגיד לכאן? לאחר כמה ימים התייאש והחליט לחזור לביתו. אולם קודם הליכתו, פנה לרבי זאב ואמר לו:  
"היודע אתה, רבנו המגיד שלח אותי אליך, אולם איני יודע למה?..." השיב לו רבי זאב: "אומר לך למה שלח אותך רבנו אלי: כדי שתלמד ממני, כי האדם הוא בעל הבית על עצמו, ולמי שהוא איננו רוצה בו, אין הוא מניחו להיכנס אליו**...**""**

**עלינו לשמור על עצמנו לבל ניפול בדמיונות שווא, נעשה "מעקה" לביתנו אשר נבנהו מחדש בימי אלול אלו. ננצל את "גגינו" לטוהר מחשבותינו ולעבודת הבורא מתוך גדרים וסייגים אשר יצילונו מן הנפילות. ויהי רצון שנזכה לחזור בתשובה שלימה ולעשות רצון בוראנו תמיד.**